Lesley Molseedin murha

Lesley Molseed oli brittiläinen tyttö, joka joutui murhan uhriksi 11-vuotiaana 5. lokakuuta 1975 ollessaan matkalla ostoksille. Hänen ruumiinsa löydettiin kolme päivää myöhemmin. Rikoksesta tuomittiin vuonna 1976 Stefan Kiszko, joka vapautettiin syyttömänä vuonna 1992. Tapausta on pidetty yhtenä vakavimmista oikeusmurhista Englannin oikeushistoriassa. Vuonna 2007 murhasta tuomittiin Ronald Castree, joka jäi kiinni DNA-tutkimuksen edistysaskeleiden myötä.
Murha ja virheellinen tuomio.
Lesley Molseed lähti kotoaan kauppaan Suur-Manchesterin alueella puolenpäivän aikoihin 5. lokakuuta 1975 ja katosi. Kolme päivää myöhemmin hänen ruumiinsa löydettiin Oldhamin ja Rippondenin välissä sijaitsevalta nummimaalta. Hänelle oli tehty seksuaalista väkivaltaa, ja hänet oli surmattu kahdellatoista puukoniskulla. Molseed oli kärsinyt synnynnäisestä sydänviasta ja ollut kognitiiviselta kehitykseltään merkittävästi jäljessä ikätasostaan.
23-vuotias Stefan Kiszko asui lähellä surmattua tyttöä. Hän joutui pidätetyksi neljän teini-ikäisen tytön kerrottua poliisille, että tämä oli paljastellut itseään näille vain joitain päiviä ennen Molseedin ruumiin löytymistä. Poliisi arvioi Kiszkon sopivan surmaajan profiiliin. Kognitiivisista haasteista kärsinyt Kiszko tunnusti rikoksen kahden päivän kuulustelujen jälkeen, koska hänelle oli väitetty hänen pääsevän kotiin vastineeksi tunnustuksesta. Hänet todettiin 21. heinäkuuta 1976 syylliseksi murhaan äänin 10–2 ja tuomittiin elinkautiseen vankeuteen. Kiszko joutui vankilassa toistuvasti muiden vankien hyökkäysten kohteeksi ja sairastui skitsofreniaan.
Maaliskuussa 1991 Molseedin murhaa alettiin tutkia uudelleen. Tapauksen käsittelyssä havaittiin virheitä, minkä lisäksi ilmeni Kiszkon syyllisyyttä vastaan todistaneita seikkoja. Kiszko oli hedelmätön eivätkä Molseedin vaatteista löydetyt siittiöt voineet olla hänen tuottamiaan. Myös häntä aikoinaan itsensäpaljastamisesta syyttäneet tunnustivat valehdelleensa. Kiszko vapautettiin helmikuussa 1992. Hän kuoli seuraavana vuonna sydäninfarktiin. Parlamentin jäsen Anthony Beaumont-Dark piti Kiszkon vankeutta seurauksena kaikkien aikojen pahimmasta oikeusmurhasta.
Myöhempi tutkinta.
Kiszkon vapautumisen jälkeen Molseedin murhatutkinta keskittyi uuteen pääepäiltyyn, alaikäisten hyväksikäytöstä tuomittuun Raymond Hewlettiin, mutta tästä tutkintalinjasta luovuttiin. Vuonna 2000 Molseedin oletetusta murhaajasta onnistuttiin laatimaan DNA-profiili.
Marraskuussa 2006 pidätettiin muista syistä Ronald Charles Edward Castree (s. 1953), joka vapautui. Hän oli kuitenkin joutunut vuonna 2005 pidätetyksi epäiltynä seksuaalisesta väkivallasta ja antanut tässä yhteydessä DNA-näytteensä. Marraskuussa 2006 tutkijat vertasivat tätä näytettä Molseedin murhaajasta laadittuun DNA-profiiliin. Näytteet täsmäsivät toisiinsa. Castree kiisti syyllisyytensä, mutta hänet todettiin syylliseksi marraskuussa 2007 ja tuomittiin elinkautiseen, josta hänet määrättiin suorittamaan vankilassa vähintään kolmekymmentä vuotta. Puolustuksessa oli epäonnistuneesti vedottu aiempaan Raymond Hewlettiä koskeneeseen tutkintalinjaan. Castree oli lähtöisin Oldhamista. Hänen valituksensa tuomiosta hylättiin vuonna 2008. Hän oli ollut murhan tehdessään naimisissa, ja hänen vaimonsa oli pari viikkoa ennen murhaa synnyttänyt.
Molseedin murhaa ja sitä seuranneita vaiheita on sittemmin käsitelty eri dokumenteissa.